b'\n_START_ARTICLE_\nDavorin Lenko\n_START_SECTION_\n\xc5\xbdivljenje\n_START_PARAGRAPH_\nOtro\xc5\xa1tvo je pre\xc5\xbeivel v Sol\xc4\x8davi v Zgornji Savinsjki dolini. Po srednji \xc5\xa1oli v Celju je vpisal \xc5\xa1tudij primerjalne knji\xc5\xbeevnosti na ljubljanski filozofski fakulteti, ki ga je zaklju\xc4\x8dil leta 2012 z diplomskim delom Intertekstualnost in metafikcija v knji\xc5\xbeni seriji The Dark Tower Stephena Kinga. Po kon\xc4\x8danem \xc5\xa1tudiju se je preselil v Spodnjo Idrijo.\n_START_SECTION_\nDelo\n_START_PARAGRAPH_\nZa razli\xc4\x8dne spletne (Paranoid, Profanity), pa tudi tiskane medije (Master Magazine), se je med letoma 2008 in 2012 ukvarjal z glasbeno kritiko in glasbenim novinarstvom, kjer je prvotno raziskoval predvsem black metal. Tudi sicer glasba in glasbene reference predstavljajo pomembno sredstvo komuniciranja v njegovih tekstih._NEWLINE_S knji\xc5\xbeevnostjo se aktivneje ukvarja od leta 2010. Kratko prozo in eseje, ob\xc4\x8dasneje pa tudi poezijo, je objavljal v vseh pomembnej\xc5\xa1ih slovenskih literarnih revijah. Za kratko zgodbo Zver in brezno je leta 2012 prejel prvo nagrado dvojezi\xc4\x8dnega nate\xc4\x8daja v Pliberku, kratka zgodba Samoumevnosti pa je bila istega leta nominirana za nagrado za najbolj\xc5\xa1o kratko zgodbo na 17. slovenskih dnevih knjige. Lenkov esej Zapiski o black metalu je bil leta 2016 nominiran za najbolj\xc5\xa1i esej na 21. slovenskih dnevih knjige._NEWLINE_Leta 2013 je pri zalo\xc5\xbebi Center za slovensko knji\xc5\xbeevnost (zbirka Aleph) iz\xc5\xa1el Lenkov knji\xc5\xbeni prvenec, roman Telesa v temi. Marca 2016 je v zbirki Litterae slovenicae (Dru\xc5\xa1tvo slovenskih pisateljev) iz\xc5\xa1el prevod romana v nem\xc5\xa1kem jeziku (K\xc3\xb6rper im Dunkeln). Novembra 2016 je iz\xc5\xa1la Lenkova druga samostojna knjiga, zbirka kratke proze z naslovom Postopoma zapu\xc5\xa1\xc4\x8dati Misantropolis. Knjiga je bila konec avgusta 2017 nominirana za nagrado novo mesto, ki jo podeljuje zalo\xc5\xbeba Goga za najbolj\xc5\xa1o zbirko kratke proze preteklega leta._NEWLINE_Februarja 2018 je pri Cankarjevi zalo\xc5\xbebi iz\xc5\xa1el Lenkov drugi roman, Bela pritlikavka.\n_START_SECTION_\nPriznanja in nagrade\n_START_PARAGRAPH_\nRoman Telesa v temi je junija 2014 prejel nagrado Kresnik za najbolj\xc5\xa1i izvirni slovenski roman preteklega leta, novembra istega leta pa \xc5\xa1e nagrado Kriti\xc5\xa1ko sito, ki jo podeljuje Dru\xc5\xa1tvo slovenskih literarnih kritikov._NEWLINE_Poleg tega je Lenko za delo prejel \xc5\xa1e nagrado Edija Mavri\xc4\x8da Savinj\xc4\x8dana ter priznanje ob\xc4\x8dine Sol\xc4\x8dava.'